RESOLUCIÓN do 25 de maio de 2010, da Dirección Xeral de Educación, Formación Profesional e Innovación Educativa, pola que se ditan instrucións para o acceso e a admisión do alumnado ás ensinanzas superiores de deseño durante o curso 2010-2011.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 03/06/2010

O Real decreto 1496/1999, do 24 de setembro, establece as ensinanzas superiores de deseño, a proba de acceso e os aspectos básicos do currículo desas ensinanzas; e o Decreto 233/2005, do 14 de xullo, establece o currículo das ensinanzas superiores de deseño e regula o acceso a esas ensinanzas para a súa aplicación na Comunidade Autónoma de Galicia e dispón no seu artigo 15 que a dirección xeral competente en materia de ensinanzas de réxime especial realizará as convocatorias anuais das probas de acceso e das de madureza, que se desenvolverán nas escolas superiores de deseño.
A Orde do 6 de marzo de 2008, pola que se regula o acceso e a admisión ás ensinanzas superiores de deseño, establece o proceso de admisión para quen non reúne os requisitos académicos establecidos con carácter xeral e para aquelas persoas que, reunindo os requisitos académicos, deben superar a proba específica definida na mesma orde, e autoriza a dirección xeral competente en materia de ensinanzas de réxime especiais, na súa disposición derradeira primeira, para ditar as instrucións necesarias para o desenvolvemento do previsto nesa orde.
Na súa virtude, esta dirección xeral
RESOLVE:
Convocar as probas de acceso ás ensinanzas superiores de deseño para o curso 2010-2011, que se rexerán polas seguintes instrucións:
Primeiro.-Acceso.
1. Acceso mediante proba.
a) De acordo co establecido no artigo 57.2º da Lei orgánica 2/2006, do 3 de maio, para o acceso ás ensinanzas superiores de deseño, requirirase estar en posesión do título de bacharelato, ou titulación declarada equivalente, e superar a proba de acceso regulada e definida no artigo 13 do Decreto 233/2005, do 14 de xullo, na cal se valorará a madureza, os coñecementos e as aptitudes para cursar con aproveitamento estas ensinanzas.
b) Poderán acceder a estas ensinanzas as persoas maiores de dezanove anos que, sen posuír o título de bacharel nin outro declarado equivalente, superen a proba de madureza prevista no artigo 12.1º.2 do Decreto 233/2005, do 14 de xullo. As persoas que superen esta primeira proba deberán superar tamén a proba específica referida no punto 1.a) anterior.
c) Aquelas persoas que teñan pendente algunha materia de bacharelato poderán presentarse á proba de acceso, ben que no momento de formalizar a matrícula no prazo extraordinario, no mes de setembro, deberán acreditar que están en posesión da titulación requirida. En calquera caso poderán presentarse á proba de madureza.
2. Acceso directo.
Segundo o establecido no artigo 3 da Orde do 6 de marzo de 2008, poderá acceder directamente a estas ensinanzas quen:
a) Estea en posesión dalgún dos títulos de técnico superior en artes plásticas e deseño, ou outros declarados equivalentes, segundo o establecido no artigo 2 do Real decreto 1033/1999, do 18 de xuño.
b) Estea en posesión de determinados títulos de técnico superior de formación profesional específica, ou equivalentes, que o ministerio competente en materia de educación estableza de acordo co previsto no artigo 8.2º do Real decreto 1496/1999, do 24 de setembro.
Segundo.-Inscrición para realizar as probas.
1. A inscrición farase na secretaría das escolas en que se impartan as correspondentes ensinanzas superiores de deseño, no prazo comprendido desde o día seguinte ao da publicación desta resolución no DOG ata o 23 de xuño. Para tal fin, as escolas deberán expor nos seus taboleiros de anuncios a seguinte información:
a) Normativa reguladora de admisión do alumnado.
b) Prazas que oferten nas distintas especialidades que teñan autorizadas.
c) Calendario de publicación da relación de alumnado admitido, así como dos prazos para presentar reclamacións.
d) Calendario e normas para formalizar a matrícula.
2. Para a formalización das solicitudes de admisión, os centros onde se impartan esas ensinanzas facilitaranlles ás persoas interesadas o modelo que se xunta como anexo I a esta resolución. Unha vez cuberto, entregarase unha única instancia na Secretaría da escola a que solicita acceder en primeira opción, xunto coa documentación que proceda, segundo o caso, para a acreditación dos datos consignados:
-Título de bacharel ou certificación académica en que figure ter realizado o depósito do correspondente título, ou libro de cualificacións do bacharelato, se é o caso.
-Certificado de estudos do ciclo formativo en que figuren as cualificacións das diferentes materias cursadas e ter realizado o depósito do correspondente título ou o libro de cualificacións do ciclo formativo, se é o caso.
-Certificado da proba de acceso ás ensinanzas superiores de deseño, se é o caso.
3. O alumnado que deba realizar a proba de madureza farao constar no punto correspondente da inscrición. No caso de non superar esa proba, non será admitido na específica.
4. As escolas onde se realice a inscrición deberán enviarlle á Dirección Xeral de Educación, Formación Profesional e Innovación Educativa, a través de correo electrónico, a relación de persoas inscritas para realizar as probas de acceso en cada especialidade das ensinanzas superiores que oferte, ordenadas alfabeticamente, con apelidos, nome e número do documento nacional de identidade, así como a proba ou probas a que se vai presentar e escolas a que opte, das que oferten a especialidade en que se preinscribe, ordenadas segundo a súa preferencia.
5. A relación de persoas inscritas será exposta no taboleiro de anuncios de cada escola o día 24 de xuño, así como no portal educativo da Consellería de Educación e Ordenación Universitaria
http://www.edu.xunta.es/ea
Terceiro.-Desenvolvemento das probas.
1. As probas para as ensinanzas superiores de deseño serán elaboradas pola Dirección Xeral de Educación, Formación Profesional e Innovación Educativa de acordo co establecido na Orde do 6 de marzo de 2008 e segundo os modelos establecidos nos anexos II e III desta resolución.
2. Para a administración das probas constituirase un tribunal por cada especialidade de ensinanzas superiores que se imparte na Comunidade Autónoma de Galicia coa composición que figura no anexo IV desta resolución, actuando como secretario ou secretaria o funcionario ou funcionaria con menos antigüidade nesta condición.
3. As probas de acceso realizaranse na Escola de Arte e Superior de Deseño Mestre Mateo, en Santiago de Compostela, nos días e nas horas que se indican a seguir:
Proba de madureza: 29 de xuño.
Comentario de texto: das 10.00 ás 11.00 horas.
Conferencia: das 11.00 ás 13.00 horas.
Proba específica: 6 de xullo.
-Primeira parte: das 10.00 ás 13.00 horas.
O alumnado seleccionará tres das materias que se expoñen a seguir e desenvolverá por escrito unha cuestión entre catro que se propoñan, para cada unha das tres elixidas.
Lingua e literatura española lingua e literatura galega, lingua estranxeira (opción de inglés ou francés), matemáticas, física e química e historia.
-Segunda parte:
Primeiro exercicio: das 16.00 ás 20.00 horas.
Segundo exercicio: das 20.00 ás 21.00 horas.
4. Calquera posible variación sobre este calendario requirirá autorización expresa da Dirección Xeral de Educación, Formación Profesional e Innovación Educativa.
Cuarto.-Tribunais das probas.
De acordo co establecido na Orde do 6 de marzo de 2008, a Dirección Xeral de Educación, Formación Profesional e Innovación Educativa nomeará os tribunais avaliadores das probas de acceso a estas ensinanzas.
1. O tribunal que administrará e avaliará as probas estará composto por un presidente ou presidenta, e catro vogais, así como os asesores nas materias de matemáticas, física e química, francés, inglés, lingua e literatura galega, e lingua e literatura castelán, sen función cualificadora, será o órgano competente para resolver sobre a admisión do alumnado, tal e como queda recollido no anexo IV desta resolución.
2. Unha vez concluída a proba de madureza, cada tribunal publicará a listaxe das persoas admitidas e non admitidas o día 1 de xullo, ordenadas por puntuación e en orde decrecente.
3. Unha vez concluída a proba específica, o tribunal publicará a listaxe de persoas admitidas e non admitidas en cada especialidade o día 15 de xullo, ordenadas por puntuación en orde decrecente e con indicación da EASD en que obtiveron praza. Así mesmo tamén publicarán a listaxe de persoas que estean en lista de espera, se é o caso.
4. No relativo aos criterios de admisión, o tribunal terá en conta o disposto no artigo 6 da Orde do 6 de marzo de 2008.
5. A listaxe de persoas admitidas será exposta no taboleiro de anuncios de cada escola así como no portal educativo da Consellería de Educación e Ordenación Universitaria
http://www.edu.xunta.es/ea
Quinto.-Reclamacións e recursos.
1. Os acordos e decisións sobre a admisión do alumnado realizados polo tribunal poderán ser obxecto de reclamación, ante o mesmo órgano que os ditou, no prazo de cinco días hábiles. Este órgano deberá resolver as reclamacións no prazo de cinco días hábiles.
2. Contra as resolucións das reclamacións emitidas polo tribunal, a persoa interesada poderá interpoñer recurso de alzada nos termos que figuran no artigo 16 da Orde do 6 de marzo de 2008.
Sexto.-Matrícula e constitución de grupos.
1. O alumnado que obteña praza, adxudicada por resolución do tribunal, deberá formalizar a súa matrícula entre os días 19 e 27 de xullo, en período ordinario, e entre os días 7 e 13 de setembro, en período extraordinario.
2. Para a formalización das solicitudes de matrícula as escolas facilitaranlles ás persoas interesadas o modelo que se xunta como anexo I a esta resolución. Unha vez cuberto, entregarase unha única instancia na Secretaría da escola, que se xuntará á documentación xa presentada. A non formalización de matrícula no prazo estipulado, salvo causas debidamente xustificadas, implicará a perda do dereito a acceder a estas ensinanzas no curso 2010-2011.
3. Aquelas persoas que, téndose presentado á proba de acceso, tiñan pendentes algunha das materias de bacharelato, deberán acreditar a súa superación no momento de formalizar a matrícula, entre os días 7 e 13 de setembro de 2010.
4. Para cada especialidade constituirase, con carácter xeral, un único grupo de alumnos e alumnas por escola. O número de prazas por cada grupo será de 30. Calquera modificación deste número requirirá autorización previa e expresa do departamento territorial da Consellería de Educación e Ordenación Universitaria.
5. A posta en marcha de cada especialidade estará condicionada á existencia dun número mínimo de 10 alumnos e alumnas, non se cuantifica para estes efectos o alumnado repetidor. Calquera modificación deste límite requerirá autorización previa e expresa da Dirección Xeral de Educación, Formación Profesional e Innovación Educativa.
Santiago de Compostela, 25 de maio de 2010.
José Luis Mira Lema
Director xeral de Educación, Formación Profesional e Innovación Educativa
Ver referencia pdf "10400D007P081.PDF"
ANEXO II
I. Proba de madureza.
O/A aspirante deberá demostrar que posúe os coñecementos propios da etapa educativa precedente. A avaliación de cada un dos exercicios expresarase en termos de cualificacións, utilizando para iso a escala numérica do un ao dez, sen decimais. A superación desta proba, que terá carácter eliminatorio para os efectos de participación na proba específica, requirirá que a nota media da totalidade dos exercicios sexa, polo menos, de cinco.
A cualificación global da proba de acceso para maiores de dezanove anos resultará da media aritmética das cualificacións obtidas nas dúas partes de que se compón: proba de madureza e proba específica. Sen prexuízo da observancia do procedemento para o cálculo da cualificación da proba específica que se establece no anexo III desta resolución.
A proba de madureza constará de dous exercicios:
a) Primeiro exercicio: comentario de texto.
Desenvolvemento por escrito, durante o tempo máximo dunha hora, das cuestións que se formulen a partir dun texto escrito.
Neste exercicio valorarase a madureza e o nivel de coñecementos referidos aos coñecementos propios da etapa educativa precedente en canto á compresión de conceptos, a utilización da linguaxe e a capacidade de análise e síntese.
b) Segundo exercicio: conferencia.
Desenvolvemento por escrito, durante o tempo máximo de dúas horas, das cuestións que se formulen a partir dunha conferencia impartida por un membro do tribunal.
Neste exercicio valorarase a madureza e o nivel de coñecementos referidos aos coñecementos propios da etapa educativa precedente como a compresión de conceptos, a utilización da linguaxe e a capacidade de análise e síntese.
ANEXO III
II. Proba específica.
A proba específica constará de dúas partes. A cualificación da primeira parte expresarase en termos numéricos, utilizando para iso a escala do un ao dez con dous decimais. Cumprirá obter unha cualificación igual ou superior a cinco para a súa superación.
Así mesmo, a cualificación da segunda parte, que será única, expresarase en termos numéricos, utilizando para iso a escala do un ao dez con dous decimais. Cumprirá obter unha cualificación igual ou superior a cinco para a súa superación.
A cualificación final da proba de acceso, que se calculará só se superou cada unha das dúas partes, resultará da media ponderada das cualificacións obtidas nos dous exercicios superados, valorando o primeiro exercicio nun 40 por cento e o segundo nun 60 por cento. Esta cualificación final expresarase en termos numéricos, utilizando para iso a escala do un ao dez con dous decimais.
a) Primeira parte.
Versará sobre as seguintes materias: lingua e literatura galegas, lingua e literatura españolas, lingua estranxeira (opción de inglés ou francés), matemáticas, física e química e historia. Os contidos e os niveis das probas referiranse ás materias de bacharelato sinaladas anteriormente. Cada aspirante seleccionará tres das devanditas materias e desenvolverá por escrito unha cuestión entre catro que se propoñan, para cada unha das tres elixidas. O tempo máximo para contestar a cada unha das materias será de sesenta minutos. Valoraranse tanto os coñecementos do nivel educativo precedente como o grao de madureza en canto á comprensión dos conceptos, a utilización da linguaxe e a capacidade de análise e síntese.
b) Segunda parte.
A segunda parte constará de dous exercicios:
-Primeiro exercicio: terá unha duración de catro horas e consistirá na realización dun exercicio de representación dun modelo tridimensional, diferente para cada especialidade, mediante a aplicación de técnicas e de linguaxes propias do debuxo artístico, e a representación do mesmo modelo nun sistema de representación técnica.
Neste exercicio valorarase a fidelidade, tanto artística como técnica, da representación, así como as aptitudes creativas, as habilidades, as destrezas, a sensibilidade artística demostrada na realización do exercicio, os coñecementos, a comprensión técnica, a capacidade para crear e resolver problemas, a calidade e precisión no acabamento do traballo e a correcta utilización das técnicas empregadas.
-Segundo exercicio: terá unha duración dunha hora e consistirá na realización dun exercicio compositivo en cor realizado con técnica libre, baseado na libre interpretación do modelo proposto.
A segunda parte, cunha duración dunha hora, consistirá na realización dun exercicio compositivo en cor realizado con técnica libre, baseado na libre interpretación do modelo proposto.
Neste exercicio valoraranse as aptitudes creativas, as habilidades, as destrezas, a imaxinación e a sensibilidade artística demostrada na realización do exercicio, os coñecementos, a capacidade para crear e resolver problemas compositivos, a calidade estética e a precisión no acabamento do traballo, así como a correcta selección e utilización das técnicas e dos procedementos artísticos empregados.
ANEXO IV
Ver referencia pdf "10400D007P081.PDF"